Móra d'Ebre ha donat aquest divendres el tret de sortida oficial a la desena edició de Litterarum i a la 14a Fira del Llibre Ebrenc, que s'allargaran fins diumenge. El certamen, viscut com un segon Sant Jordi, ha programat gairebé el doble d'espectacles que l'any passat, 33, inspirats en una vintena d'autors d'arreu dels Països Catalans. La inauguració l'ha presidit el conseller de Cultura, Santi Vila, que ha afirmat que la fira pel Govern és "estratègica" i que per això mereix un suport institucional i econòmic que li doni garanties. En aquesta línia va la inclusió del certamen el Pla de Lectura 2017-2020, aprovat dimarts, que assegurarà els fons per Litterarum per les pròximes edicions. Vila ha apuntat que el Govern treballa "perquè el codi postal no condicioni més expectatives que el codi genètic" i que això es mostra a partir de la incorporació de Litterarum al Pla de Lectura. Durant el discurs, i fent referència a Isabel Clara-Simó, el conseller ha assenyalat que "divertir-se fent pàtria és l'activitat col·lectiva més plaent que es pot imaginar" i que Litterarum permet que Catalunya, que no pot presumir de grans recursos naturals o de demografia, pot fer-ho de ser un país compromès "amb la cultura i la literatura". Per la seva banda, l'alcalde de Móra, Joan Piñol, ha assegurat tenir "fe" en el certamen perquè "en aquest petit poble fa anys que es va entendre que la literatura ens faria créixer com a persones" i que "els llibres serveixen per ser més cívics i tolerants". Piñol també ha valorat que la fira s'hagi inclòs al Pla de Lectura: "un gran regal per Litterarum", ha sentenciat. El certamen bufa les espelmes del desè aniversari amb novetats a la programació. Entre elles, destaca el 'Tast-Avanç' dirigit als programadors, un espai on podran veure i després contractar l'espectacle un cop hagin conversat amb els creadors. "Això és la llavor, el més important que Litterarum ofereix al país", ha afirmat Albert Pujol, director del certamen, que ha celebrat que Litterarum es consideri estratègica en el Pla de Lectura. Entre els actes destacats també hi ha el Tast-Vinent, una mostra d'espectacles que uneix la literatura i el vi i que es fa en paral·lel de la nova zona 'Litterarum et Vinum', un espai de la fira on es poden assaborir vins de diverses denominacions d'origen catalanes acompanyats de textos literaris i imatges d'activitats realitzades en biblioteques del projecte Biblioteques amb DO. La directora de la Fira del Llibre Ebrenc, Montse Pineda, ha destacat l'increment de títols oferts de temàtica ebrenca o d'autors del territori en la catorzena edició, fins a 2.500. La mostra, impulsada amb l'Institut Ramon Muntaner i les llibreries Bassa de Móra d'Ebre, Viladrich de Tortosa i Guaix d'Amposta compta amb 500 metres quadrats d'exposició per on passaran una trentena d'autors a presentar les novetats editorials. A més, en l'edició d'enguany es pot adquirir la samarreta amb el mot 'ebrenc-a' per celebrar la inclusió d'aquesta paraula al 'Diccionari de la llengua catalana' de l'Institut d'Estudis Catalans.

Summary: Móra d'Ebre dona el tret de sortida oficial a Litterarum i la Fira del Llibre Ebrenc


Els Mossos d'Esquadra han identificat Driss Oukabir com un dels presumptes autors de l'atemptat terrorista a Barcelona, segons fonts de la investigació. Seria un dels implicats en l'atac que aquest dijous a la tarda ha deixat almenys 13 morts i més de 50 ferits a les Rambles, després que una furgoneta hagi atropellat la multitud de forma deliberada. La policia ha confirmat la detenció d'una persona, tot i que de moment es desconeix si és Driss Oukabir. La fotografia de l'individu ha estat difosa també per fonts policials. Oukabir és originari de Marsella i viu a Ripoll.

Summary: Els Mossos identifiquen Driss Oukabir com un dels presumptes autors de l'atemptat terrorista a Barcelona


La CUP de Girona ha exigit a l'equip de govern que augmenti els controls sobre l'empresa mixta d'aigües –AGISSA- perquè considera que la gestió és "opaca". La formació ha criticat que l'alcalde "ha deixat morir" la comissió d'investigació creada el mandat passat i reclama que es reacitivi. Segons la CUP, l'empresa no facilita tota la documentació que se'ls demana –ni tampoc la posa en mans de l'interventor- i això evita que puguin fiscalitzar-la millor. El regidor Lluc Salellas assegura que CiU "no descarta" plantejar-se la municipalització del servei a partir del 2020 (quan acaba el contracte). Per això, proposen un calendari a seguir per arribar fins a aquest canvi de gestió. Un dels punts forts del programa electoral de la CUP a Girona va ser el de la municipalització d'alguns serveis, entre d'ells la gestió de l'aigua. A la capital gironina aquesta gestió recau en l'empresa mixta AGISSA, que té contracte fins el 2020. Aquesta societat té un 80% de capital privat -a través de l'empresa Girona S.A- i el 20% restant és participat pels ajuntament de Girona, Salt i Sarrià de Ter.  Des de fa temps, la CUP és un dels partits crítics amb la gestió d'aquesta empresa i va ser un dels que va força la creació d'una comissió on es tractés aquest tema. Segons han denunciat aquest mati, l'alcalde ha "deixa morir" la comissió que s'ha tancat sense cap informe de conclusions. La formació creu que és molt important que es mantingui oberta per "fiscalitzar" l'empresa.  A més, s'han mostrat molt crítics perquè des de l'empresa no se'ls facilita molta de la informació que sol·liciten. Segons la portaveu, Laia Pèlach, AGISSA funciona "amb opacitat" i hi ha documents que no té ni l'interventor municipal. Segons Pèlach, tenen "indicis" que apunten que algunes "irregularitats" es podrien portar a la fiscalia. Tanmateix, reconeix que els cal més documentació per presentar una denúncia. "És una situació molt preocupant perquè és una empresa mixta que està bloquejant l'accés a la informació que tenim els representants municipals com els regidors de la CUP", ha lamentat el regidor Lluc Salellas. Des de la CUP apunten que el consistori no en té la culpa i que se'ls lliura tota la documentació de què disposen però apunten directament a l'equip de govern a qui culpen de no fer més pressió a l'empresa perquè sigui "més transparent".   Calendari de municipalització  D'altra banda, la CUP ha aprofitat per presentar la seva proposta de calendari per a la municipalització del servei d'aigües de Girona. El partit s'ha posat a disposició del govern municipal per ajudar-los a estudiar quina podria ser la millor de les alternatives. Segons ha explicat el regidor Salellas, l'equip de govern s'ha mostrat interessat en estudiar les possibilitats de municipalitzar aquest servei.  La primera fase del calendari proposat per la CUP passaria per dedicar el 2016 a fer estudis a nivell tècnics per saber quin hauria de ser el millor model per municipalitzar la gestió, per tal d'arribar al 2017 amb les diferents opcions definides i presentar-les a la ciutadania a través d'un procés participatiu. La pròrroga a l'empresa mixta per gestionar el servei acaba el 2020 i, segons la CUP, si els estudis determinen que és viable la municipalització es podria fer abans que acabés aquest contracte. "Si surten els números, per què esperar al 2020?", s'ha preguntat Salellas.  La resposta de l'alcalde L'alcalde, Carles Puigdemont, ha defensat que la comissió va servir perquè cada grup pogués demanar tota la informació als experts pertinents i que, més enllà d'això, no calia fer un informe de conclusions tot i que sí ha reconegut que no s'han transcrit encara les actes de les diferents sessions.  D'altra banda, ha manifestat que des del consistori s'ha facilitat a tots els grups que ho han demanat aquella informació de què disposen i que és, segons concreta, aquella que legalment l'empresa està "obligada" a lliurar-los.  Puigdemont també ha reconegut que estan "mirant amb interès" la possibilitat de municipalitzar el servei i que, precisament, estan treballant per convocar una plaça d'adjunt a gerència d'AGISSA -prevista en la pròrroga del contracte i que ocuparia algú designat per l'ajuntament- per tal l'ocupi una persona d'un perfil professional concret perquè analitzi des de dins aquesta opció.

Summary: La CUP exigeix a l'equip de govern més control sobre AGISSA i l'insta a iniciar els tràmits per a la municipalització


Fiscalia i defensa han pactat una pena de 2 anys de presó per a un home que va agredir sexualment una nena de 10 anys a Olot. L'acusat, José Antonio Rivera de 43 anys, s'enfrontava inicialment a una condemna de 4 anys però li han aplicat una eximent incompleta perquè pateix un trastorn de conducta que li afecta les capacitats volitives. El cas ha arribat a judici aquest dimecres a l'Audiència de Girona. L'acusat ha reconegut que cap a les cinc de la tarda del 12 de març del 2015 va obligar la víctima a entrar al portal d'una acadèmia on anava a estudiar idiomes. Un cop dins, la va forçar a asseure's a la seva falda mentre li exigia que li fes un petó. Tot i que la nena va intentar fugir, la va subjectar amb força i li va fer tocaments als genitals.

Summary: Pacten 2 anys de presó per a un home que va agredir sexualment una nena de 10 anys a Olot


La cap de llista de Ciutadans a les eleccions del proper 21-D considera que ''és l'hora de la gent normal, dels ciutadans'' i ha criticat els independentistes que no respecten les resolucions judicials o s'indignen quan els citen a declarar. ''La gent normal no se'n riu de les resolucions judicials i no se salta les lleis esperant que no els passi res'', ha afirmat Inés Arrimadas en un míting a la Seu Vella de Lleida, davant unes 200 persones, on Cs s'han mostrat confiats de tenir prou suport per treure un tercer diputat a la demarcació. Arrimadas ha defensat un nou impuls del canal Segarra-Garrigues , mentre que Jorge Soler, cap de llista per Lleida, ha alertat que sortir de la UE podria representar la pèrdua d'ajudes per a l'agricultura.  En una sala plena, Inés Arrimadas ha preguntat què fan els ciutadans quan reben una carta d'hisenda, o de la justícia i s'ha mostrat convençuda que ningú tritura resolucions judicials mentre es fa una fotografia i la puja a les xarxes. La candidata de Cs ha criticat aquesta actitud dels independentistes que a la vegada es creuen ''per sobre'' de la gent, i que ''es poden saltar les resolucions judicials'', perquè considera que ''la gent normal no se'n riu de les resolucions judicials'' i per això creu que ''és l'hora de la gent normal, dels ciutadans, de la gent honrada i treballadora que sap que Catalunya som tots''. Per Arrimadas aquesta és l'aposta de Cs, que defensa una millora dels sistema de finançament per a totes les comunitats, més just i per a Catalunya, un pla de xoc per a que retornin les empreses que han marxat a causa de la independència.  Arrimadas també ha fet una petita referència al debat de TVE d'aquest dijous i ha assegurat que s'ha vist clarament les dues perspectives per allargar el procés, votant els independentistes directament o altres formacions de manera indirecta per a fer tripartits. Per això ha defensat votar Cs com l'única opció clara d'acabar amb ''el malson'' del procés. ''Si guanyen els mateixos, faran les mateixes coses'', ha alertat Arrimadas, que creu que ''mai no hem estat tan a prop de guanyar el nacionalisme'', a qui considera que s'ha de rebatre en debats i guanyar-los a les urnes.  La cap de llista de Cs ha carregat altra vegada contra el PSC de Miquel Iceta i ha reiterat que Cs és l'única opció de ''canvi'' a Catalunya i ha defensat el projecte d Cs com l'únic capaç de vèncer 30 anys de nacionalisme i s'ha compromès a ''aixecar catifes i obrir finestres'' si és presidenta de la Generalitat, i fer una auditoria per saber amb què s'han gastat els diners els governs anteriors, i comprovar on ha anat a parar el pressupost del departament de Raül Romeva, per exemple.   En clau territorial, Arrimadas no ha fet cap referència a les obres d'art de Sixena però ha criticat que el govern de Puigdemont no hagi volgut fer res per a les infraestructures de Lleida, com ara el canal Segarra-Garrigues, i ha defensat que amb Cs al Govern s'hi donarà un nou impuls. En una línia similar s'ha pronunciat el diputat de Cs per Lleida, i cap de llista, Jorge Soler, que ha alertat també, que una eventual sortida de Catalunya de la UE podria representar la pèrdua de 163 MEUR en ajudes per a l'agricultura.  Arrimadas augura que a Lleida ha crescut el suport a Cs des de 2015, i per això ha vaticinat que es farà ''un foradet'' pel tercer diputat de la demarcació.  La cap de llista ha assegurat que Catalunya no  és només l'independentisme ni els qui pensen com Puigdemont, i ha anhelat una Catalunya ''per a tots''. ''No ens faran callar'', ha categoritzat Arrimadas, ''per penjar uns ninots de cap per avall''. La cap de llista de Cs també ha criticat els qui han volgut ''rebentar''  l'acte del partit al turó de la Seu Vella, i ha dit que no ''entén'' que en un dia festiu es gasti energia en aquesta direcció. Un grup molt petit ha esperat la líder de Cs a Catalunya amb banderes i l'ha increpat abans d'entrar al míting. Al finalitzar, s'han pogut sentir crits de ''llibertat, presos polítics'' des de fora del recinte.

Summary: Arrimadas: ''És l'hora de la gent normal, de la gent honrada i treballadora que sap que Catalunya som tots''


L'art de la ciutat de Beirut, les tradicions africanes i més de 200 pallassos vestiran d'espectacles els carrers de Barcelona a partir d'aquest divendres. El festival Mercè Arts de Carrer (MAC), que se celebrarà fins al 24 de setembre, s'ha consolidat com un pal de paller de la festa major barcelonina. En aquesta edició, ha preparat més de 400 activitats de la mà d'unes 150 companyies, de les quals una trentena són internacionals, i té previst omplir fins a set espais de la ciutat amb dansa, circ i teatre de carrer. La directora del MAC, Marta Almirall, ha expressat que treballar amb Beirut com a ciutat convidada "ha condicionat" la programació. "Els artistes han viscut una guerra i els seus discursos i manera de parlar són absolutament diferents", ha explicat.

Summary: Beirut, Àfrica i centenars de pallassos omplen d'espectacles els carrers per celebrar la Mercè


El govern de Barcelona ha defensat aquest dijous les bondats de la Fira de Consum Responsable i d'Economia Social i Solidària de la plaça Catalunya, que aquest dijous tanca la tercera edició. El primer tinent d'alcaldia, Gerardo Pisarello, ha reivindicat que els visitants i els compradors han augmentat, però sobretot ha remarcat els valors que transmet, que contrasta amb el model anterior de la pista de gel , "insostenible energèticament i que generava llocs de treball precaris". Les parades han comptabilitzat 12.400 vendes i 49.000 visites, tot i que les persones poden haver visitat diferents estands i poden ser comptades més d'un cop. En edicions anteriors es van fer estimacions visuals, amb 10.000 visitants l'any 2015 i 8.500 el 2016.  PIsarello ha remarcat que aquesta fira implica activitats obertes i gratuïtes de tipus cultural i esportiu, promou el consum responsable i genera llocs de treball de més qualitat. També ha destacat que és una activitat sostenible, ja que es construeix amb materials reciclats, alhora que permet fer visible el teixit comercial de proximitat, el tercer sector i el teixit cooperatiu. Han funcionat 43 casetes que han ofert productes d'alimentació, artesania, llibres i tèxtil. Un dels trets característiques d'aquesta edició han estat les 'ingravidolles', bombolles gegants amb espectacles en el seu interior. També ha destacat la 'Bugaderia dels malsons', per on passat més de 22.000 persones. Una de les novetats ha estat també l'espai 'Consciència', un envelat al costat del monument de Macià que ha programat activitats de sensibilització i difusió sobre el consum responsable i l'economia social i solidària, com debats, desfilades de moda, actuacions musicals i mercats. Aquestes activitats han aplegat un miler de persones.

Summary: El govern de Barcelona defensa les bondats de la fira de plaça Catalunya i reivindica que visitants i compradors augmenten


La manifestació de la Taula per la Democràcia de dissabte 21 d'octubre tindrà per lema 'Llibertat Jordi Sánchez. Llibertat Jordi Cuixart. En defensa dels drets i llibertats'. Això ho ha anunciat el president de la Confederació d'Associacions Veïnals de Catalunya (CONFAVC), Jordi Giró, en una roda de premsa aquest dijous al migdia. La mobilització s'iniciarà a les 17h a la confluència entre el passeig de Gràcia i el carrer Aragó i baixarà fins a la Gran Via, on es llegirà un manifest. "Qui ens havia de dir que estaríem avui aquí anunciant aquesta manifestació?  Sembla impensable en un país democràtic. Sembla increïble. Ens obliguen a sortir al carrer un cop més", ha lamentat el president de la CONFAVC. En aquest sentit, Giró ha afegit que la manifestació de dissabte "és una crida a tota la ciutadania, sense distincions, en defensa de la llibertat". A preguntes dels periodistes, Giró ha admès que els esdeveniments polítics que estan succeint -l'aplicació de l'article 155 de la Constitució per part del govern espanyol i una eventual declaració d'independència com a resposta per part de les institucions catalanes- poden afectar la protesta de dissabte, però ha volgut remarcar que la manifestació es fa contra l'empresonament de Sánchez i Cuixart. "Parlar de dissabte es fa molt llunyà perquè les coses canvien en minuts. Esperem que la gent reaccioni. La manifestació es fa perquè ara tenim dues persones injustament empresonades per una qüestió molt discutible. El que no és discutible és que haurien d'estar al carrer, que haurien d'estar amb nosaltres, perquè sempre han actuat per al poble. Aquest és l'objectiu i aventurar-nos d'avui a dissabte és com parlar del futur", ha sentenciat Giró. En aquest sentit, el secretari general de la UGT de Catalunya, Camil Ros, ha demanat també esperar als "futuribles" per decidir si la Taula per la Democràcia suma altres reivindicacions com la defensa de l'autogovern de Catalunya a les reclamacions de la manifestació de dissabte vinent. "La Taula per la Democràcia és reuneix de manera ràpida cada cop que ha de prendre una decisió. L'aplicació de l'article 155 sembla que exigeix un procés i que no és immediat i ara la prioritat és demanar la llibertat dels Jordis", ha conclòs Ros.

Summary: La manifestació de dissabte de la Taula per la Democràcia prioritzarà reclamar l'alliberament de Sánchez i Cuixart


Els terroristes de Brussel·les volien inicialment atemptar contra l'Eurocopa de futbol que se celebrarà del 10 de juny al 10 de juliol a França. Segons la informació que la policia belga ha trobat en un ordinador dels gihadistes i que aquest dilluns han publicat el diari francès 'Liberation' i la radiotelevisió pública belga francòfona RTBF, la cèl•lula hauria rebut ordres des de Síria de tornar a atacar París i, en concret, l'Eurocopa d'aquest estiu. Els gratacels del barri financer de La Defense, a París, i l'associació catòlica Civitas eren altres objectius, però finalment els terroristes els van desestimar per prioritzar l'Eurocopa. Precisament el partit amistós entre les seleccions de França i Alemanya del passat 13 de novembre a Saint Dennis, amb François Hollande entre el públic, va ser el primer objectiu colpejat pels terroristes. Salah Abdeslam, detingut quatre dies abans dels atemptats de Brussel·les, hi havia de detonar el seu cinturó d'explosius, però va fer-se enrere en l'últim minut. Els terroristes que l'acompanyaven no van aconseguir entrar a l'estadi i van explotar les bombes a l'exterior del recinte, als controls de seguretat. Els investigadors han trobat un arxiu d'àudio a l'ordinador d'Ibrahim El Bakraoui, un dels kamikazes de l'aeroport de Brussel·les, que els terroristes van llençar en una paperera. Es tracta d'una conversa amb un dels suposats cervells de la massacre que parla des de Síria sobre els possibles objectius i el millor moment per atacar. Amb la policia als talons i la investigació estrenyent el cercle, la cèl·lula va canviar de plans i va optar per atacar l'aeroport i el metro de la capital comunitària el 22 de març, fent 32 morts. Segons informa 'Het Laatse Nieuws', Mohamed Abrini, detingut divendres passat i que a més de ser l'encarregat de la logística de la massacre del Bataclan és el terrorista del barret de l'aeroport, ha implicat Salah Abdeslam en els atemptats de Brussel·les en els interrogatoris. Abdeslam havia assegurat "no saber res" dels atacs a l'aeroport i la parada de metro de Maelbeek.

Summary: Els terroristes de Brussel·les volien inicialment atemptar contra l'Eurocopa de França


La candidata d'Esquerra a l'alcaldia d'Olot, Anna Barnadas, ha denunciat que un grup de tres joves amb simbologia feixista la varen insultar i estirar una bufanda groga que portava dins el metro de Madrid, quan es dirigia a la manifestació independentista d'aquest dissabte. Segons Barnadas, els tres nois la varen increpar amb crits de "perra catalana" i li van prendre la peça de roba amb força. Això li va provocar una petita rascada al coll. La candidata ha explicat a l'ACN que hi havia diversos grups de persones amb simbologia feixista repartits en diferents línies del metro de Madrid que es dedicaven a intimidar els manifestants independentitstes.  Els fets van passar entre les parades de Sol i Bellas Artes de la línia 1 i va obligar Barnadas a canviar de comboi per evitar que els incidents anessin a més. Un cop a l'altre vagó la candidata republicana va trobar-se amb un grup de manifestants independentistes que també havien rebut intimidacions. Barnadas, però, descarta denunciar els fets a la policia.

Summary: La candidata d'ERC a Olot denuncia que tres joves amb símbols feixistes la van insultar i estirar una bufanda groga a Madrid


L'Aeroport del Prat ha incorporat un assistent virtual als filtres de seguretat de les terminals T1 i T2B amb l'objectiu d'agilitzar els processos i millorar l'experiència de l'usuari. Així, l'assistent, que utilitzant tecnologia d'última generació crea la il·lusió òptica d'una persona real,  oferirà als viatgers tota la informació necessària per tal que arribin als punts de control amb tot preparat per superar les inspeccions. Els assistents s'han col·locat abans d'arribar als filtres de seguretat de les sortides d'ambdues terminals i emetrà els missatges en cinc idiomes: català, castellà, anglès, rus i xinès.

Summary: L'Aeroport del Prat instal·la un assistent virtual per millorar l'agilitat als filtres de seguretat


Les vuit principals destinacions turístiques de sol i platja de l’Estat han denunciat aquest dijous a Salou un greuge respecte el volum d’inversions que reben per part de les administracions i el què aporten al Producte Interior Brut (PIB) fruit de la recepció de 67 milions de turistes anuals. Salou i Lloret de Mar són dues d’aquestes localitats, que des de fa uns mesos s’han unit en l’Associació de Municipis Turístics (AMT) per exercir de lobby davant del govern espanyol i de les institucions europees per aconseguir més finançament. Entre les seves demandes també hi ha que es realitzi una nova definició del concepte de municipis turístics que els permeti obtenir més aportacions públiques.

Summary: Els vuit principals municipis turístics de sol i platja de l’Estat faran de lobby per demanar més inversions


L'Ajuntament d'Ulldecona subvencionarà, amb un màxim de 5.000 euros, la rehabilitació d'immobles amb una antiguitat superior als 50 anys. Amb l'objectiu de "revitalitzar" el nucli antic de la població, tant des del punt de vista de l'habitabilitat com del comerç, el consistori destina enguany una partida de 25.000 euros a aquests ajuts, que vol ampliar en el futur. El ple del passat dilluns va donar llum ver per unanimitat a les bases que regularan la convocatòria, de la qual es podran beneficiar els projectes, tant del nucli urbà com dels diferents barris, que obtinguin llicència d'obres entre gener i finals de novembre. El consistori també va aprovar per àmplia majoria una moció de rebuig al Pla Hidrològic de la Conca de l'Ebre, amb l'únic vot en contra del PP, i ja ha anunciat que se sumarà durant els pròxims dies al recurs contenciós-administratiu que la Plataforma en Defensa de l'Ebre (PDE) presentarà davant el Tribunal Suprem. L'alcaldessa d'Ulldecona, Núria Ventura (Socialistes d'Ulldecona), ha recordat que els ajuts eren un dels principals compromisos electorals contrets amb la idea principal "recuperar patrimonialment" el nucli antic de la població, contribuint a salvaguardar els habitatges d'interès històric en més mal estat, afavorint que la gent s'hi traslladi a viure i dinamitzant comercialment l'espai. Segons detalla, el fet que moltes d'aquestes cases tinguin propietaris múltiples i que, en alguns casos, es trobin hipotecades o en mans dels bancs, dificulta aquesta dinàmica. Amb tot, considera que juntament amb les actuacions municipals de millora de la via pública, cal esperonar la iniciativa privada amb ajuts per rehabilitar els immobles. Hauran de ser edificis de més de 50 anys, sense que hagin sofert ca rehabilitació durant els últims deu, i poden pertànyer a qualsevol dels nuclis de població del municipi. Les bases preveuen que actuacions com millores de façanes i elements patrimonials; obres en les cobertes; estructures o problemes estructurals; així com accessibilitat i millora de mobilitat –ascensors o eliminació de barreres arquitectòniques- puguin rebre fins un 20% del cost del projecte. En el cas de millores acústiques o d'eficiència energètica, la subvenció es quedarà en el 10%. En total, els interessats podran optar a rebre un mínim de 50 euros i un màxim de 5.000. Això sí, l'alcaldessa avisa que queden excloses dels ajuts les demolicions de façanes o buidatge de l'interior dels edificis. Un cop superats els 30 dies d'exposició pública, les subvencions quedaran automàticament aprovades: es podran sol·licitar a partir de maig per a projectes presentats entre l'1 de gener i el 30 de novembre. Ventura, que reconeix que amb els 25.000 euros pressupostats no es podrà arribar a tot arreu, remarca que la iniciativa tindrà continuïtat en el futur si és rebuda positivament pels veïns amb la voluntat de "garantir el canvi necessari al poble". D'altra banda, el mateix ple de dilluns va aprovar una moció presentada conjuntament per Socialistes d'Ulldecona, CiU, Més Ulldecona i la CUP en contra del Pla Hidrològic de la Conca de l'Ebre i de suport a les accions de la PDE per defensar el riu i un cabal ambiental suficient. La proposta va recollir els vots a favor de tots els regidors excepte els del PP. Amb aquest acord, que faculta el govern municipal a efectuar les accions necessàries per actuar el contra del Pla, Ventura ja ha anunciat que durant els pròxims dies, un cop estigui enllestida la documentació necessària, la junta de govern local aprovarà l'adhesió del consistori al recurs contenciós-administratiu que el moviment antitransvasament presentarà davant el Tribunal Suprem.

Summary: L'Ajuntament d'Ulldecona destina 25.000 euros a subvencionar la rehabilitació d'habitatges de més de 50 anys


Els socialistes osonencs han expressat el rebuig "total" a les declaracions que ha fet aquest dimecres al Parlament l'alcaldessa de Vic i diputada, Anna Erra. En un comunicat, els socialistes titllen de "discriminatori" el fet que Erra, en el marc d'una pregunta a la consellera de cultura sobre la campanya 'No em canviïs la llengua', hagi manifestat que cal conscienciar els catalanoparlants perquè utilitzin el català en comptes del castellà quan dubten sobre la llengua habitual d'una altra persona. Segons afirmen des del PSC, les paraules d'Erra són "supremacistes" i no ajuden a la convivència dels catalans. El grup local de Vic ha avançat que presentarà una moció al ple municipal perquè l'alcaldessa rectifiqui.

Summary: El PSC Osona rebutja les paraules de l'alcaldessa de Vic i les titlla de "discriminatòries i supremacistes"


El volum d'esquiadors catalans a les estacions d'esquí nord catalanes agrupades sota la marca Les Neus Catalanes ha incrementat en els darrers 5 anys fins arribar al 25% de mitjana, una xifra que ja supera les d'abans de la crisi econòmica. Dos dels complexos que acullen bona part de la rebuda d'esquiadors catalans són els de Font -Romeu Pyrénées 2000 (Alta Cerdanya) i Les Angles (Capcir), situats a uns 40 minuts de Puigcerdà. El director de l'oficina de turisme de Les Angles, Antonio Martin, confia que aquestes xifres incrementaran i destaca la "importància" que té per aquestes estacions la clientela catalana entre el ventall de perfils estrangers que escullen aquesta zona per esquiar.  Les estacions d'esquí nord catalanes incrementen el volum d'esquiadors catalans i superen xifres d'abans de la crisi. Segons Antonio Marin, al llarg de la primera dècada del 2000 el percentatge d'esquiadors catalans en aquests complexos era d'entre un 20 i un 23%. Amb l'arribada de la crisi, "la gent no s'ho podia permetre tant" i aquesta xifra va baixar fins a situar-se entre un 12 i un 13%. Això no obstant, en els darrers 5 anys, la situació "s'ha animat" per la recuperació econòmica i la clientela catalana se situa en un 25%.  Segons Antonio Martin, d'entre la clientela estrangera que arriba a les estacions de les Neus Catalanes, la catalana "és la més important". El fet que estacions com Les Angles o Font Romeu es trobin a només 40 minuts de Puigcerdà, és un factor que els juga a favor per a captar l'atenció de clients que tenen segona residència a la Cerdanya o fins i tot que pugen des de Barcelona. L'afluència catalana en aquestes estacions també ve donada pels entrenaments que hi fan clubs d'esquí com el de Puigcerdà o Llívia. Així mateix, entre setmana, hi ha escolars d'arreu de Catalunya, el País Valencià i altres punts de l'Estat que també fan estades als complexos per rebre classes d'esquí escolar. Martin afegeix que l'objectiu de les Neus Catalanes és "incrementar aquestes xifres", i considera que ho estan aconseguint ja que el darrer període vacacional fort, que va ser durant la setmana de Cap d'Any, "al carrer es parlava més català que francès". 100.000 esquiadors per Nadal i previsió d'un 100% d'ocupació per les vacances d'hivern a França En conjunt, les sis estacions de les Neus Catalanes (Neiges Catalanes) van rebre durant el període de Nadal uns 100.000 esquiadors francesos i estrangers. Una dada "excepcional", segons Antonio Martin, que també destaca que tot i no nevar gaire, el fred ha permès mantenir bé la neu i oferir un bon volum de pistes obertes. A aquestes bones xifres, s'hi suma el fet que l'arrencada de la temporada a la zona va ser molt bona, perquè pel pont de la Puríssima ja hi havia neu que va permetre a molts catalans estrenar la campanya d'esquí.  Al febrer comencen les vacances d'hivern a l'estat francès i la previsió d'ocupació per les dos primeres setmanes se situa prop del 90%, segons Antonio Martin, que afegeix que "són unes vacances que espera tothom" i normalment es tanquen amb un 100% d'ocupació. Malgrat això, Martin avisa que els catalans que vulguin anar a esquiar en aquestes estacions "no cal que s'espantin" per una possible assistència massiva de gent, i recomana que vagin a esquiar el dissabte perquè és el dia que es fa el canvi de visitants per la rotació de les setmanes de vacances entre les diferents regions de França. Les Angles és una estació que disposa de 45 pistes i 55 quilòmetres d'esquí amb 19 remuntadors. Hi ha 5 punts d'accés al domini esquiable, 1 pista de trineu i 1 snowpark. Enguany s'ha fet una inversió de prop de 2 MEUR en la renovació de les cabines d'accés a pistes, que han passat de tenir una capacitat de 16 a 14 places però són més modernes, n'hi ha més quantitat i disposen de plaques solars. El municipi ha acollit el cap de setmana passat la 8ena edició del Garosnow, un festival amb concerts de dj's i rapers que ha comptat amb una assistència d'entre 3.500 i 4.000 persones. Font-Romeu Pyrénées 2000 és un complex que disposa de 41 pistes i 43 quilòmetres d'esquí amb 23 remuntadors. L'estació ha acollit aquest cap de setmana la Copa del Món de Freeski per quart any consecutiu, una competició d'esports extrems que permet contemplar acrobàcies aèries dels millors frestylers del món.

Summary: El volum d'esquiadors catalans a les estacions nord catalanes és del 25% i ja supera xifres d'abans de la crisi


ExpoClick Amposta ha retirat una maqueta que representava una manifestació contra els empresonaments dels consellers i dels líders de l’ANC i Òmnium. La decisió l’ha pres Somosclicks, organitzadors de l’esdeveniment, després que el diorama hagi generat polèmica a les xarxes socials i alguns mitjans digitals se n’hagin fet ressò i vegin “adoctrinament” en la composició. Segons l’alcalde, Adam Tomàs, als organitzadors “els va fer temor” i, després de reunir-se també amb expositors i venedors de fora de Catalunya, van acabar retirant la maqueta dissabte a la nit. Això, tot i que, segons l’alcalde, no incompleix cap normativa de Playmobil i el consistori els va donar suport perquè la mantinguessin, si així ho volien. Tomàs ha explicat a l’ACN que el consistori es planteja querellar-se contra dos dels mitjans per unes notícies publicades sobre l'assumpte que considera “tergiversades i surrealistes”.

Summary: ExpoClick Amposta retira una maqueta que representava una manifestació contra els empresonaments


L'expresident Carles Puigdemont s'ha trobat a Ginebra amb l'ex-primera ministra ucraïnesa Iúlia Timoixenko al Fòrum Crans Montana . Puigdemont ha participat juntament amb Timoixenko aquest dijous en una sessió sobre seguretat d'aquesta conferència internacional on també hi havia l'expresident d'Albània, Sali Berisha, l'expresident del partit democràtic serbi Mladen Bosić i el viceprimer ministre de Montenegro Zoran Pazin. Timoshenko va ser una figura opositora destacada a Ucraïna durant la revolució taronja del 2004. Després del seu mandat al capdavant del govern ucraïnès, el 2011 va ser condemnada a set anys de presó per malversació i abús de poder. Va ser alliberada al final de la revolució de la plaça Maidan el 2014.

Summary: Puigdemont es troba a Ginebra amb l'ex-primera ministra d'Ucraïna, Iúlia Timoixenko


La 080 Barcelona Fashion es prepara per a la primera edició totalment digital en un moment "d'inflexió" per al sector. El certamen tindrà lloc entre el dilluns 14 i el dijous 17 de setembre i pretén projectar la moda a tots els públics i consolidar Barcelona i el conjunt de Catalunya com a "referents" a escala internacional. "Aquesta edició tindrà molta més repercussió en altres països. Pot ser una oportunitat", assegura la directora creativa de Maite by Lola Casademunt, Maite Gassò, en declaracions a l'ACN. La marca presentarà la seva col·lecció dijous a dos quarts de nou de la tarda a través d'una passarel·la virtual.  En total, una vintena dissenyadors i marques donaran a conèixer les seves propostes creatives a través de presentacions enregistrades als escenaris del Recinte Modernista de Sant Pau, en ubicacions exteriors i interiors del conjunt arquitectònic, així com el Convent, els Túnels o els Jardins.  La digitalització de l'esdeveniment ha de permetre incrementar la projecció de la moda catalana i arribar a noves audiències internacionals. "Aquest nou format ofereix un aforament molt més gran", sosté el fundador i director creatiu d'Eñaut, Eñaut Barruetabeña Anparan. La marca va néixer el 2018 a Barcelona i va debutar a la 080 el juny de 2019 presentant 'Newfoundland', premi a millor col·lecció de disseny emergent.  Més enllà del disseny de la col·lecció, aquest any l'empresa s'ha centrat en el muntatge de la posada en escena amb l'objectiu de "crear l'ambient adequat" i traslladar a l'espectador virtual a la passarel·la presencial. "Al ser una marca jove, que apostem pel contingut web, per Instagram i creem continguts per a les xarxes socials, no se m'ha fet estrany treballar en aquest nou format", afegeix. En aquest mateix sentit s'ha pronunciat Jaime Álvarez, el fundador i director creatiu de Mans, creada el 2017 a Madrid. "Les marques joves portem impregnada la digitalització, el moviment de xarxes socials i els vídeos. Per altres marques més llegendàries entenc que el canvi hagi estat dràstic i fort perquè estaven acostumades a desfilades físiques", resumeix.  El dissenyador defineix l'edició d'enguany de la 080 com un "Instagram gegant" i creu que tindrà molta més repercussió, tant a escala estatal com internacional. Tot i això, Álvarez és un ferm defensor de les passarel·les físiques. "Són molt més nodrides, ajuden molt més a entendre l'ambient de la marca i, per al públic i els compradors, són molt més gratificants", assegura.  En qualsevol cas, els dissenyadors destaquen la importància d'un certamen com la 080 en un moment crític per al sector. "Aquesta edició és més necessària que mai", sosté Eñaut. El dissenyador basc assegura que la moda ha estat "oblidada" durant els últims mesos i reivindica la importància de "reconnectar" amb aquest sector.  Per a Gassò és especialment rellevant com a aparador als mercats internacionals en un món globalitzat. La directora creativa de Maite by Lola Casademunt – fundada el 1981 a Cardedeu - assegura que el sector està travessant una crisi "històrica" que provocarà un canvi en els patrons de consum. "Compraran menys però millor. Pujarà el tiquet de compra i es buscarà més qualitat", preveu.  Per a Barruetabeña i Álvarez, la crisi és un "punt d'inflexió" en un sector que venia patint des de feia anys. Per al dissenyador d'Eñaut, la pandèmia provocarà una major consciència en els compradors, que apostaran per productes més sostenibles i de major qualitat. "Es valorarà molt més la 'slow fashion', una moda més tranquil·la, que potser val més diners, però que està ben feta", coincideix el director creatiu de Mans.   En qualsevol cas, la crisi suposarà un impuls a la digitalització del sector. "Avançarem cinc anys de cop", afirma Gassò. La directora creativa de Maite by Lola Casademunt recorda que, actualment, aquest és "l'únic" canal d'expressió i comunicació amb el client.  "La digitalització és una oportunitat i ha vingut per quedar-se. Les plataformes digitals ens permeten abastar noves audiències i consolidar les ja existents i ens doten d'una visió molt més innovadora", ha assegurat la directora del Consorci de Comerç, Artesania i Moda (CCAM) del Departament d'Empresa i Coneixement, Muntsa Vilalta, a través d'un comunicat. En aquest sentit, la 080 d'enguany oferirà també un programa de continguts vinculats a diferents aspectes d'actualitat del món de la moda. Entre aquests, s'hi trobaran diàlegs informals sobre la moda amb personalitats del sector; xerrades presentades per experts sobre les últimes tendències i innovacions tecnològiques, i un debat sobre l'impacte de la crisi del coronavirus a la indústria de la moda. A més, en aquesta edició el públic podrà accedir a espais com el càsting o el 'backstage' i conèixer de primera mà com es produeix una presentació de moda.

Summary: La 080 es prepara per a la primera edició totalment digital en un moment "d'inflexió" per al sector de la moda


El Congrés dels EUA ha tirat endavant el procés d''impeachment' contra el president Donald Trump. La Cambra de Representants ha aprovat aquest dijous la resolució per iniciar formalment el procediment de destitució. Tots els congressistes demòcrates, excepte dos, hi han votat a favor, mentre que el partit republicà s'hi ha oposat en bloc. La Casa Blanca ha criticat la decisió de la cambra amb majoria demòcrata. "És la cacera de bruixes més gran de la història d'Amèrica!", ha afirmat Trump a les xarxes socials. La Cambra de Representants dels EUA, de la mà de la presidenta demòcrata, Nancy Pelosi, va anunciar al setembre que engegava el procés per a un 'impeachment'. La decisió es va adoptar arran de l'últim escàndol de Trump: els demòcrates sospiten que va pressionar al president ucraïnès perquè li expliqués draps bruts de Joe Biden, un dels seus principals rivals a les eleccions del 2020. Segons apunten algunes informacions, Trump hauria intentat pressionar Volodímir Zelenski amb un pagament de 250 milions de dòlars a canvi d'informació sobre un possible cas de corrupció de Biden.

Summary: El Congrés dels EUA tira endavant el procés d''impeachment' contra Trump


El portaveu d'En Comú Podem repta Sánchez a "convèncer" els independentistes que "és possible una Espanya nova que deixi enrere l'Espanya vella" ACN Madrid.-El portaveu d'En Comú Podem al Congrés dels Diputats, Jaume Asens, ha intervingut en el ple d'investidura de Pedro Sánchez (PSOE) per retreure al candidat socialista "l'absència freudiana de Catalunya" al seu discurs d'aquest dilluns al matí. En aquest sentit, Asens ha recuperat l'ombra d'una proposta de referèndum per als catalans en demanar un executiu de coalició entre el PSOE i Podem perquè "Catalunya es mereix un govern d'Espanya que pregunti i l'escolti, no una paret, no un govern que amenaci, un govern que castigui menys i convenci més". "Tenim una oportunitat, no la perdem", ha sentenciat. De la mateixa manera, en la seva intervenció –inclosa dins el torn del grup d'Unides Podem-, Asens ha reptat Sánchez a "convèncer" els independentistes que "hi ha una altra Espanya possible, una Espanya nova, que deixi enrere la vella Espanya corcada". "Podrà tornar la política al Congrés i sortir de les presons i els jutjats? Hi ha alternativa, però passa pel diàleg", ha sentenciat.

Summary: Asens: "Catalunya es mereix un govern d'Espanya que pregunti i l'escolti, no una paret"


El partit d'Espadaler creu que la renda ha de ser limitada en el temps  ACN Barcelona.-Units per Avançar avala que el govern espanyol impulsi una renda mínima d'emergència "limitada en el temps" com a mesura de xoc per afrontar la situació actual del coronavirus. En un comunicat, el partit de Ramon Espadaler considera que aquesta mesura és "urgent" i que no entra en contradicció amb la proposta d'Units per Avançar d'una Renda Mínima d'Inserció per a les persones que han quedat "marginades" del mercat laboral. Així mateix, Units reclama a l'Estat més agilitat perquè els crèdits aprovats arribin a pimes i autònoms.  Units per Avançar veu necessari un ingrés mínim vital d'emergència per a totes les persones que es quedin sense ingressos per la crisi del coronavirus i "evitar una autèntica catàstrofe social". El partit aposta perquè aquesta renda no acumulable hauria de ser "equivalent a l'última base de cotització dels règims de la Seguretat Social o a l’import de la renda mensual que estiguessin percebent regularment amb el límit màxim que s’estableixi i amb les excepcions oportunes per raó dels seus ingressos". Aquesta renda, segons Units per Avançar, no entra en contradicció amb la proposta d'una Renda Mínima d'Inserció per a les persones que han quedat marginades del món laboral o que no disposen d’ingressos suficients per arribar dignament a final de mes.  Segons Units per Avançar, cal una gestió "eficient i àgil" dels crèdits ICO, aprovats ja fa un mes pel govern espanyol, per tal que arribin amb celeritat a pimes i autònoms. Units considera que l’arribada a temps dels crèdits als seus destinataris "pot ajudar a reduir sensiblement la necessitat de moltes persones d’haver d’acollir-se a la renda mínima de supervivència".

Summary: Units per Avançar avala una renda mínima d'emergència però reclama més agilitat en els crèdits a pimes i autònoms


La versió d'Àngel Llàcer de l'icònic musical 'La jaula de las locas' ('La cage aux folles') arribarà al Teatre Tívoli de Barcelona el 14 de setembre i la seva estrena oficial serà el 27 del mateix mes. El muntatge és una versió musical d'una peça teatral de Jean Poiret, estrenada a Broadway el 1983 i com ha explicat Àngel Llàcer, director i coprotagonista, a l'ACN és un "cant a la llibertat". Una obra ben diferent a una de les darreres que va protagonitzar el mateix Llàcer: 'Frankenstein' al TNC. "'Frankenstein' era la foscor i 'La jaula de las locas', la claror", ha assegurat. El coprotagonista de la comèdia, produïda per Nostromo Live i amb direcció musical de Manu Guix, és l'actor Ivan Labanda.  Aquest musical va ser important en la història del gènere, ja que la producció original va guanyar sis premis Tony i es va mantenir en cartell durant anys. Després del seu èxit a Broadway, va arribar al West End londinenc i des de llavors s'ha representat ininterrompudament per tot el món. George i Albin són una parella d'homosexuals madurs que regenten un local d'oci a Saint-Tropez anomenat 'La jaula de las locas' (La Cage aux folles). Un dia reben la visita de Laurent, fill de George, que els anuncia que va a contraure matrimoni amb Muriel la filla dels Dieulafoi, un matrimoni ultraconservador i homòfob. Els equívocs i les situacions compromeses comencen quan es fa necessari organitzar una vetllada per conèixer els nous familiars.  Segons Llàcer, 'La laula de las locas' és "un cant a la llibertat i que cadascú sigui com vulgui. Ara que sembla que les llibertats estan desapareixent o que està sortint més que no som lliures, és un molt bon moment per dir que sóc qui sóc i no me n'avergonyeixo", ha apuntat el director i actor.   El muntatge que s'estrena per primera vegada a Barcelona és, però, el basat en la versió musical de l’obra teatral, estrenada com s’ha dit el 1983 i creat per Harvey Fierstein (llibret) i Jerry Herman (música), a partir del text francès. Dues hores i mitja d’espectacle, 140 canvis de vestuari i 28 artistes a escena: 12 actors, 8 ballarins i 8 músics. El mateix Llàcer ha dit que la dificultat de la representació és que ha de posar-se a la pell de quatre personatges diferents i que és una "bogeria".   'Frankenstein' no és 'La jaula de las locas' Àngel Llàcer té clar que aquest espectacle no té res a veure amb la darrera obra que va interpretar al TNC, en la qual es posava a la pell del doctor Frankenstein. "A 'Frankenstein' era un patiment perquè era un personatge fosc amb una veu greu" i és molt diferent als personatges que interpreta en aquesta comèdia musical.  Ivan Labanda  L'actor Ivan Labanda és un dels grans protagonistes del muntatge, junt amb Llàcer. Es posa a la pell del Georges, que és el gerent d'un night club de Saint Tropez, i és parella de l'Albin. Té un fill que es diu Jean-Michel, que presenta els pares ultraconservadors de la seva nòvia al Georges i l'Albin. "Jo faig la funció del típic vodevil que és anar tapant portes per tot arreu i que tot surti bé".  Ha destacat que a 'La jaulas de las locas' "hi ha moments d'alta comèdia i altres moments molt emocionals i emotius i això fa que un actor treballi des d'un punt diferent", és a dir, "des de l'emocionalitat i no en un pla més superficial com se sol fer".

Summary: El "cant a la llibertat" del musical 'La jaula de las locas' irromp al Teatre Tívoli


El jutge ha enviat a presó un home, de 30 anys i veí de Vilanova i la Geltrú, acusat de ser l'autor de dos robatoris amb força registrats a la mateixa ciutat durant l'últim mes. El primer robatori va ser a mitjans de novembre, quan l'home va forçar una finestra d'una autocaravana i en va prendre objectes personals que hi havia a l'interior. El segon es va produir el passat 3 de desembre: l'arrestat va entrar a un domicili per la finestra i se'n va endur joies, aparells electrònics i diners en metàl·lic. La policia el va detenir el mateix dia. En paral·lel, en un altra operació, els Mossos d'Esquadra han detingut un home per atracar dos establiments de Cubelles amb violència i intimidació. Els Mossos van detenir l'autor dels robatoris de Vilanova i la Geltrú amb la col·laboració de la Policia Local de la ciutat. En el moment d'identificar-lo, li van localitzar objectes de procedència dubtosa. Posteriorment la policia va poder recuperar tots els objectes sostrets en els dos robatoris, inclòs un ordinador portàtil que l'home ja havia venut en un locutori i que va ser retornat a la seva propietària. L'arrestat acumula 25 antecedents per fets similars. Pel que fa a Cubelles, els Mossos van arrestar el passat dia 1 un home de 36 anys i veí de Canyelles com a autor de dos robatoris similars fets a finals del mes de novembre. En el primer, el detingut va intimidar dues caixeres d'un supermercat del polígon industrial Les Salines a cara coberta utilitzant un ganivet, i va sostreure la recaptació de les caixes registradores. L'endemà dels fets, va repetir la mateixa acció en una benzinera de Cubelles, però va marxar sense el botí. Una setmana més tard, els Mossos el van localitzar a Canyelles. L'arrestat acumula quatre antecedents policials. El jutge en va decretar la llibertat amb càrrecs.

Summary: Presó per l'autor de dos robatoris amb força a Vilanova i la Geltrú


L'entitat conservacionista Egrell ha alertat recentment a l'Ajuntament de Mollerussa de la presència de dues espècies animals vulnerables al tram de Canal d'Urgell que transcorre pel municipi i que no està revestit amb formigó. Es tracta de la rata d'aigua (arvicola sapidus) que és un mamífer rosegador, i de la bavosa de riu (salaria fluviatilis), que és un peix allargat sense escames. Segons ha explicat l'alcalde de Mollerussa, Marc Solsona, l'avís es va donar després de la possible recuperació d'una activitat que tradicionalment s'havia fet per Festa Major i que consistia en una baixada de barques casolanes per aquest tram de canal. Aquestes espècies s'alimenten de la vegetació que hi ha a la llera del canal, i una activitat així ''vulneraria'' l'hàbitat d'aquests animals i els ''posaríem en risc'', ha dit Solsona.  La rata de riu pot mesurar entre 16 i 23 centímetres i compta amb una cua que fa entre 10 i 14 centímetres. Té el cost robust i allargat, unes orelles arrodonides i curtes, que sobresurten poc entre el pelatge i unes potes també curtes. La cua, fa poc més de la meitat de la llargada del cap i el cos junts. Acostuma a viure a prop de l'aigua, ja sigui corrent o estancada, sempre que les ribes siguin cobertes d'abundant vegetació herbàcia i la terra dels marges sigui prou tova per a poder-hi excavar galeries. És una espècies solitària que és activa tant de dia com de nit, però és més fàcil observar-la durant les hores diürnes; és bona nedadora i se la pot veure capbussar-se amb facilitat. Pel que fa a la bavosa de riu, pot mesurar uns 15 centímetres i la seva peculiaritat és que no té escames. És una espècies de peix de la família dels Blenniidae i és un dels peixos endèmics de l'estany de Banyoles, juntament amb la barga, el jonqueter i l'anguila. L'alcalde de Mollerussa ha destacat que no tindria sentit tornar a fer l'activitat de la baixada de barques per Festa Major, coneguda com 'La Milla Nàutica', després que el Ple del consistori va votar a favor de la moció presentada per l'entitat Canal Viu que defensa la protecció de les banquetes dels canals d'Urgell. En aquest sentit, ha afegit que estudiaran la possibilitat de recuperar aquesta activitat en algun altre tram del canal on no s'hagi detectat la presència d'aquestes espècies, però en qualsevol cas, s'ha mostrat satisfet que hi siguin, ja que això és ''un bon símptoma'' del bon manteniment del canal. La possible recuperació de la Milla Nàutica va sortir a debat durant la Festa Major de l'any passat, després que el consistori engegués una enquesta ciutadana per saber si hi havia ganes de recuperar l'activitat que feia anys que s'havia deixat de programar als actes festius. Tot i que hi va haver poca participació, la gran majoria de veïns van votar a favor de recuperar-la.

Summary: Detecten dues espècies animals vulnerables al tram de Canal d'Urgell no revestit de Mollerussa


L'alcalde de Fonollosa (Bages), Eloi Hernández (ERC), ha respost només a les preguntes del seu advocat en la declaració com a investigat per un presumpte delicte de desobediència pels fets de l'1-O. Hernández ha estat rebut per uns dos-cents ciutadans que han volgut mostrar-li el seu suport a l'entrada i sortida dels jutjats. Primerament, el batlle de Fonollosa estava citat a declarar com a investigat i s'ha negat a respondre les preguntes de la jutge i el fiscal i només ha contestat el seu advocat. Tot seguit, Hernández ha declarat com a perjudicat per les càrregues policials que va haver-hi l'1-O al municipi. A la sortida dels jutjats, el batlle ha explicat en declaracions als mitjans de comunicació que ha defensat davant la jutgessa que "no havia rebut comunicació expressa per escrit que prohibís la celebració del referèndum". En la seva compareixença com a testimoni, el batlle ha dit que s'ha centrat en explicar "els ferits i les càrregues policials que vaig presenciar i veure, i també en els danys materials que es van produir a les dependències municipals".  L'alcalde de Fonollosa ha arribat als jutjats de Manresa quan faltaven pocs minuts per les deu del matí i l'esperaven al voltant de dues-centes persones que s'han concentrat per donar-li suport. Els manifestants l'han rebut amb forts aplaudiments i també amb crits de 'No estàs sol'. Una quinzena de treballadors dels jutjats també l'han rebut amb una pancarta on es llegia 'Llibertat i democràcia'.  Abans d'entrar als jutjats, Hernández s'ha dirigit als concentrats per agrair-los la seva presència i ha dit que intentarà defensar el "coratge i dignitat" de la gent de Fonollosa i de Camps (nucli de població del mateix municipi). "Avui és la continuació d'allò que va passar el dia 1-O al nostre poble", ha apuntat el batlle, que ha denunciat "la persecució per terra, mar i aire que estan fent a la ciutadania, als polítics i a tothom". En aquest sentit, el batlle també ha lamentat que "algú està fent esforços ingents per crear una mena de realitat paral·lela d'allò que va passar".  Entre els representats polítics que han acudit als jutjats per donar suport a Hernández hi havia David Saldoni (PDeCAT), alcalde de Sallent i president de l'ACM; diversos alcaldes d'ERC com el de Callús, Monistrol de Montserrat, Avinyó, Santpedor i Cardona; el president del Consell Comarcal del Bages, Agustí Comas; el regidor d'ERC de Sant Joan de Vilatorrada Jordi Pesarrodona –també investigat per l'1-O-; així com també regidors de la CUP i d'ICV al Bages.  Doble declaració com a investigat i com a perjudicat Hernández estava citat a declarar aquest dilluns com a investigat per un presumpte delicte de desobediència, però també com a perjudicat per les càrregues policials que va haver-hi l'1-O a Fonollosa. A la sortida dels jutjats, el batlle ha dit que en la seva compareixença com a investigat només ha contestat a les preguntes del seu advocat i la seva declaració s'ha centrat en relatar que "prèviament a l'1-O no havia rebut cap comunicació expressa per escrit prohibint la celebració del referèndum".  En acabar la seva compareixença com a investigat, Hernández ha tornat a declarar davant de la mateixa jutgessa, però en aquest cas com a testimoni en el marc de la denúncia col·lectiva que coordina el Col·legi d'Advocats de Manresa per la cinquantena de ferits que va haver-hi 1-O a quatre municipis del Bages (Fonollosa, Callús, Castellgalí i Sant Joan de Vilatorrada). En concret, a Fonollosa cinc persones ferides han presentat denúncia, a més de l'alcalde. En aquest cas, Hernández sí que ha respost les preguntes de totes les parts –el seu advocat, la jutge i fiscalia- i ha dit que s'ha centrat principalment en explicar "els ferits que van haver-hi i les càrregues policials que es van produir" així com també "els danys materials que es van produir a les oficines i dependències municipals".  Hernández ha denunciat en declaracions als mitjans de comunicació una "persecució" cap a les institucions i els representants polítics i ha dit que es tracta d'una "volta del mitjó", ja que "l'1-O ho van fer contra els ciutadans i la gent de peu i ara giren la situació i ens volen fer responsables a aquells que l'únic que vam fer va ser no impedir que la gent es pogués expressar lliurement a les urnes".  El batlle bagenc ha dit que surt "satisfet" dels jutjats perquè ha pogut explicar tot el que va veure, però al mateix temps s'ha mostrat "preocupat pel recorregut que pugui tenir al causa". Malgrat tot, Hernández ha dit que té "molta confiança" en què "tot es redreçarà i es demostrarà el que realment va passar l'1-O, que només va ser el trencament de la convivència dels nostres pobles provocada per les actuacions violentes de la policia espanyola". A més, Hernández ha dit que queda demostrat per les imatges, pels atestats policials i per la seva declaració que l'1-O va haver-hi una "activitat democràtica, lúdica i pacífica".

Summary: L'alcalde de Fonollosa defensa davant la jutge que no va rebre cap comunicació prohibint la celebració del referèndum


L'Institut de l'Empresa Familiar (IEF) d'Espanya i les associacions territorials d'empresa familiar han descrit com a "incomprensible" l'acord entre el PSOE, Unides Podem i EH Bildu per derogar la reforma laboral. "Més enllà de l'abast de la rectificació del propi govern, resulta incomprensible que s'hagi negociat una qüestió així d'important fora de l'adequat marc polític i, sobretot, d'esquena als agents socials i les empreses", afirma el comunicat. Segons les empreses familiars, la derogació de la reforma laboral tindria "efectes molt negatius per la feina i la recuperació econòmica" i seria un "gran pas enrere" a ulls de les institucions europees, posant "en seriós risc el suport imprescindible" d'Europa. En aquest sentit, les empreses familiars consideren que la reforma laboral "no pot ser una moneda de canvi per facilitar la votació d'un acord puntual en el Congrés", sinó que ha de ser fruit d'un "acord polític i social ampli" amb un enfocament "a llarg termini".

Summary: Les empreses familiars veuen "incomprensible" l'acord per la derogació de la reforma laboral


La Policia Local de les Borges Blanques ha intervingut, en dues actuacions dutes a terme aquesta setmana, un total de 118 quilos d'ametlles, que presumptament havien estat furtades. Agents del cos va sorprendre tres persones mentre les estaven collint en dues finques de la localitat, sense disposar de l'autorització del propietari. Aquestes actuacions coincideixen amb la incorporació de dos nous agents a la Policia Local de les Borges per cobrir baixes "urgents" de la plantilla habitual, que inicialment estaran per necessitat del serveis durant un període de tres mesos, a l'espera d'un concurs públic posterior. Els nous agents, que s'han presentat aquest dimecres davant l'alcalde Enric Mir i la tinenta d'alcalde Núria Palau, compten amb experiència en protecció de les persones i de la propietat privada i vigilància, i han rebut formació específica per dur a terme tasques de seguretat ciutadana, que a partir d'ara desenvoluparan als carrers de la capital de les Garrigues. La primera actuació de la Policia Local de les Borges Blanques va tenir lloc dilluns quan una patrulla va observar dues persones a la subpartida del fons dels cirerers que tancaven el maleter d'un vehicle amb diversos sacs d'ametlles. Els agents va identificar les dues persones i els van demanar l'autorització del propietari de la finca, de la qual no disposaven. Per aquest motiu, la policia va comissar els sacs que en total sumaven una quantitat de 48 quilos.   La segona s'ha dut a terme aquest dimecres, quan els agents han observat en una zona rural del municipi com una persona en adonar-se de la presència policial ha pujat ràpidament al seu vehicle i ha intentat marxar. Els agents l'han seguit i han fet aturar el vehicle passats uns 500 metres. Posteriorment, han observat que duia 70 quilos d'ametlles repartits en diferents sacs. Els agents han procedit a identificar el conductor del vehicle i a demanar l'autorització del propietari de la finca, que tampoc tenia. Davant les sospites, la patrulla ha comissat i traslladat els sacs a dependències policials.

Summary: La Policia Local de les Borges Blanques comissa 118 quilos d'ametlles presumptament furtades


L'Autoritat Catalana de la Competència (ACCO) ha sancionat amb 2,6 milions d'euros el Gremi de Majoristes del Mercat Central del Peix, Marisc, Frescs i Congelats de Barcelona (GMP) aquest dijous per imposar limitacions en les condicions comercials de venda del peix. Després de comprovar-ho amb Mercabarna, l'ACCO ha considerat que el Gremi ha obligat els agremiats a fixar condicions econòmiques per poder vendre producte als peixeters i s'ha negat a vendre a compradors minoristes amb factures impagades. Les limitacions establertes s'han dut a terme mitjançant un sistema informàtic únic de pagament i facturació per a tots els majoristes i d'una targeta de comprador al Mercat Central del Peix, sense la qual s'impossibilitava l'adquisició de productes. El gremi integra el tots els venedors majoristes de peix al Mercat Central del Peix de Mercabarna. En la seva resolució, l'ACCO recorda que les condicions comercials de venda de peix han de ser lliurement determinades pels venedors majoristes de peix com a part de la seva "estratègia competitiva".  Per tant, argumenten que la imposició per part del gremi de "limitacions injustificades" respecte a la venda del peix, "té efectes uniformadors de la política comercial" dels majoristes integrats, cosa que provoca "efectes potencialment restrictius de la competència similars als d'un acord restrictiu de la competència". Per aquests motius, Competència sancionarà el Gremi amb 2.667.970,52 euros, el 0,3% del volum de negoci agregat dels seus membres el 2017, tot i que l'import màxim de les sancions que es poden imposar per infraccions "molt greus" d'associacions, unions o agrupacions d'empreses és del 10% del volum de negocis total dels membres de l'entitat, apunten. L'Autoritat Catalana de la Competència recorda que contra la resolució no s'hi pot presentar en contra cap recurs administratiu i que només es pot interposar un recurs de conformitat amb la Llei 29/1988, reguladora de la Jurisdicció contenciosa administrativa.

Summary: L'ACCO sanciona el Gremi de Majoristes de Mercabarna amb 2,6 MEUR per imposar limitacions en la venda del peix


El Banc Europeu d'Inversions (BEI) ha concedit un préstec de 150 milions d'euros a l'Institut Català de Finances (ICF) destinat a incrementar el finançament per a les empreses de menys de 250 empleats i mitjanes fins a 3.000 empleats instal·lades a Catalunya. L'ICF s'ha compromès a aportar uns altres 150 milions d'euros addicionals al préstec del BEI fins a sumar la xifra de 300 milions d'euros. L'objectiu del programa coordinat des de l'ICF és ''estimular'' el creixement econòmic i crear nova ocupació. El programa finançarà entre d'altres iniciatives les activitats en recerca i investigació, els projectes d'internacionalització, les inversions per millorar la competitivitat i la productivitat i l'augment de les exportacions.

Summary: L'ICF i el BEI destinen 300 milions d'euros per finançar projectes empresarials


L'alcaldessa de Barcelona, Ada Colau, ha celebrat que l'Estat hagi inclòs als Pressupostos Generals de l'Estat la "demanda de mínims" que li van traslladar Generalitat i Àrea Metropolitana perquè aportés 10 MEUR al transport públic per tal de congelar les tarifes metropolitanes. Colau ha remarcat que les administracions catalanes han fet un "sobreesforç" els darrers anys per compensar la davallada d'inversions de l'Estat, i ha dit que espera que aquesta aportació "es mantingui i vagi a més en els propers anys". Aquesta era una de les qüestions que Colau volia transmetre al ministre de Foment, Íñigo de la Serna, en la reunió que mantindran dijous a Barcelona, on l'alcaldessa li reclamarà que reprengui les obres de la Sagrera si és que realment vol demostrar que vol reactivar els seus compromisos amb la capital catalana.  Colau ha lamentat els "incompliments sistemàtics" de l'Estat amb la Sagrera i ha tornat a criticar que el president del govern espanyol, Mariano Rajoy, ni tan sols la cités quan va visitar Barcelona i va anunciar diverses inversions. L'alcaldessa ha argumentat que l'Ajuntament "ha fet tota la seva feina": el projecte de l'estació de Sant Andreu està llest i la llosa es podria reprendre immediatament.  "Si realment hi ha voluntat de reactivar mínimament els compromisos amb Barcelona, l'estació de la Sagrera hauria de ser el senyal on es vegi que es reprenguin les obres i que comencen a canviar les coses", ha conclòs.

Summary: Colau celebra que l'Estat hagi inclòs als PGE la "demanda de mínims" de 10 MEUR per congelar les tarifes de transport


La Mesa del Parlament ha tornat a ajornar l'admissió a tràmit de les lleis de desconnexió. És la quarta vegada que no incorpora a l'ordre del dia la proposició de llei del Referèndum, registrada a finals de juliol, i per segona vegada ha posposat també la de Transitorietat i fundacional de la república, que va entrar a registre a finals d'agost. Fonts de la Mesa han assegurat, però, que la tramitació parlamentària d'aquests textos es durà a terme dins del que fixa el reglament del Parlament. Just el dia abans que previsiblement s'aprovi al ple la proposició de llei del Referèndum, altres fonts parlamentàries s'han queixat de la "instrumentalització" de la Mesa per part de JxSí i la CUP. "Sembla que es farà quan convingui als grups", han apuntat. Totes les fonts afirmen també que per ara formalment no hi ha convocada una nova reunió de la Mesa per aquest dimecres. En paral·lel, la majoria de JxSí ha tombat la petició d'informe als lletrats sobre aquestes lleis que havien sol·licitat per escrit Cs i el PSC. La formació taronja i els socialistes hi han votat a favor però el diputat de CSQP Joan Josep Nuet s'ha abstingut –els populars i els cupaires no tenen vot a la Mesa. La setmana passada l'oposició va demanar, finalment per separat, un informe dels lletrats del Parlament sobre les lleis de desconnexió, sobre forma i contingut. Ho van entrar a registre Cs, el PSC, CSQP i el PPC, en una petició formal a Forcadell –és qui l'ha de demanar-, després que ja la Mesa i la Junta de Portaveus de la setmana passada desestimessin sol·licitar l'opinió dels serveis jurídics. Cs, CSQP i PPC preguntaven en aquell escrit sobre la decisió de no incloure a l'ordre del dia de la Mesa la proposició de llei del Referèndum; el PSC demanava explícitament que es debatessin a la reunió de la Mesa d'aquest dimarts i plantejava als lletrats si el contingut de les dues proposicions de llei s'adequa al dret. També el PPC demanava que els serveis jurídics n'abordessin el contingut. El text de CSQP, que signava el portaveu Joan Coscubiela, anava fins i tot més enllà i reclamava a Forcadell que l'informe plantegés també possibles tràmits parlamentaris a partir d'ara per aquestes lleis, posant el focus en l'ús de l'article 81.3 del reglament, que permet l'alteració de l'ordre del dia. Ara bé, ni la del PPC ni de CSQP s'han sotmès finalment a votació a la reunió d'aquest dimarts.

Summary: La Mesa ajorna per quarta vegada l'admissió a tràmit de la llei del Referèndum


PSC-Units, CatECP, CUP-CC i PPC han coincidit aquest dimecres al Parlament en la demanda al Departament de Salut perquè enforteixi l'atenció primària davant el coronavirus. Els grups han reclamat a la consellera, Alba Vergés, un pla de reforç que compti amb més recursos per aquest sector i que reobrin centres d'atenció primària que encara continuen tancats. Des de JxCat i ERC han admès que la primària necessita més recursos. La diputada del PSC-Units Assumpta Escarp ha reclamat un pla d'enfortiment a primària. "Que ve l'hivern, que ve la grip i s'han de reobrir CAPs", ha apressat la diputada, que ha lamentat que hi ha centres on ni tan sols s'especifica quan tornaran a obrir portes. Escarp ha lamentat que les tres intervencions del Govern de dimarts –de la mà d'Aragonès, Budó i Vergés- van tenir el denominador comú de no fer "cap autocrítica". Ha retret que la titular de Salut parli dels retards en actuació a Madrid quan "aquí també s'ha actuat tard", com ara a les Terres de l'Ebre, aquesta darrera setmana. Finalment, ha criticat la "selectiva amnèsia" d'ERC sobre la participació en governs que han fet retallades en salut. Per part dels comuns, Marta Ribas ha considerat "imprescindible" un pla de reforç de l'atenció primària i ha advertit que hi ha "un dèficit" professional. Per resoldre-ho, ha exigit destinar-hi almenys al 25% del total de la despesa sanitària. La diputada de CatECP també ha alertat sobre el "sistema hospitalocèntric" de Catalunya i ha emplaçat la Generalitat a descongestionar aquests centres de certs serveis "que serien més efectius a la primària". Per la seva banda, el diputat de la CUP-CC Vidal Aragonès ha advertit ERC que amb la seva gestió des del Departament de salut "aprofundeix en el model de la sociovergència". També ha avançat que el seu grup presentarà una proposta de resolució perquè qui cobri més de 60.000 euros anuals pagui més. Finalment, ha reclamat que la conselleria negociï amb metges, MIRs i també treballadors del transport sanitari.  El diputat del PPC Santi Rodríguez també ha demanat "una aposta important per l'atenció primària" i que els CAP recuperin la seva activitat "normal". Així mateix, ha reclamat mesures per garantir que es reprenen els serveis que no s'han pogut fer durant la pandèmia i que han engrossit les llistes d'espera. "Ja no estem dient mesures per reduir les llistes amb relació al gener, perquè sabem que és impossible, sinó per garantir que es recupera l'activitat ordinària", ha dit. La diputada d'ERC Gemma Espigares ha coincidit que cal enfortir la salut pública i la primària, deixant-se de "pedaços". Amb tot, ha advertit de "l'infrafinançament" que pateix la Salut. Espigares ha lamentat que hi ha grups que parlen de construir ponts "però posen dinamita a un dels cantons" i creu que tot plegat es deu a l'escenari pre-electoral, que dificulta "generar els consensos que calen". D'altra banda, ha negat que el Departament no hagi fet autocrítica i ha animat els grups a fer crítiques "no com a arma llancívola". Des de JxCat, Lluís Guinó ha reconegut que la primària "necessita més recursos", però ha assegurat que és "al centre del sistema de salut". Sobre la crítica dels comuns al paper determinant que tenen els hospitals davant de l'atenció primària, ha defensat l'aposta de la Generalitat perquè totes les capitals de comarca tinguin hospital i ha recordat que el sistema català de salut s'ha construït a partir d'una "estructura constituïda i preexistida al Govern". El diputat de Cs Jorge Soler, per la seva banda, ha acusat el Departament de Salut d'adjudicar 550.000 euros a l'agència NothingAD, que va deixar de cobrar 80.000 euros pel referèndum de l'1 d'octubre de 2020, perquè llanci una campanya a les xarxes socials sobre el coronavirus. Soler ha assegurat que l'empresa ha "perdonat" els diners de la campanya de l'1-O i que ara la Generalitat "li està tornant el favor amb diners de tots els catalans".

Summary: PSC-Units, comuns, CUP-CC i PPC reclamen a Salut que enforteixi l'atenció primària


L'alcalde de Pineda de Mar i actual president de la Federació de Municipis de Catalunya, Xavier Amor, ha anunciat que tornarà a ser candidat a l'alcaldia pel PSC. Amor és regidor a Pineda de Mar des de 1999 i des de 2007 n'és l'alcalde. En una vídeo difós a través de les xarxes socials, Amor assegura que després de dotze anys al cap davant del consistori vol afrontar un nou mandat "amb la il·lusió renovada i l'experiència d'anys de gestió" per continuar liderant l'Ajuntament. Aquest dissabte, durant la celebració de la "revetlla socialista" que cada estiu s'organitza al municipi, Amor desgranarà els detalls del seu nou projecte.

Summary: Xavier Amor repetirà com a candidat del PSC a Pineda de Mar


Els Bombers de la Generalitat han evacuat aquest dissabte a la matinada dues famílies d’un edifici de Badalona on s’ha esfondrat parcialment el terrat. Els fets han passat al voltant de les 3 h al carrer Alfons XIII, número 233. Segons els bombers, han cedit les bigues de la part posterior del terrat, on les darreres hores s’hi havien fet obres per substituir les rajoles. Fruit de l’esfondrament, han quedat malmeses les habitacions de dos pisos, situades just a sota. En el moment dels fets no hi havia ningú a les habitacions malmeses, però els serveis d’emergències han desallotjat els veïns dels dos pisos afectats per motius de seguretat. No podran tornar a casa fins que es reparin les destrosses. Els Bombers de la Generalitat han desplaçat tres dotacions al lloc dels fets, on han treballat fins les 5 h.

Summary: Evacuen dues famílies d’un edifici de Badalona per l’esfondrament parcial del terrat


L'empresa adjudicatària Transports Sanitaris de Catalunya (TSC) nega les acusacions del Sindicat del Transport Sanitari de Girona (STSG) i assegura que aplica els protocols per al coronavirus. En una carta que han fet arribar a la presidenta del sindicat, TSC anuncia que estan estudiant emprendre accions legals contra el sindicat per haver-los acusat de "contribuir a propagar la pandèmia" per no aplicar mesures de seguretat. "El nostre departament jurídic està valorant quin tipus de responsabilitat legal pot incórrer una afirmació tan greu com aquesta", afirmen. L'empresa nega que els serveis no urgents en ambulància continuïn traslladant fins a sis pacients i que la plantilla no compti amb equips de protecció individual. El Sindicat del Transport Sanitari de Girona (STSG) va enviar una carta a la Conselleria de Salut afirmant que l'empresa adjudicatària TSC estava "fomentant la propagació de la pandèmia" perquè no aplicava protocols per evitar contagis de coronavirus. Al text, asseguraven que les ambulàncies continuaven traslladant "pacients altament vulnerables" sense limitar el nombre de persones dins els vehicles i també criticaven la manca de material, com equips de protecció individual.  TSC nega totes les acusacions. A la carta, afirmen que és "totalment fals i inacceptable" que estiguin contribuint a la propagació del coronavirus i asseguren que el departament jurídic de l'empresa ja està valorant emprendre accions legals. "TSC, en tot moment, aplica els protocols que publica el SEM", subratllen. En aquest sentit, recorden que les activacions del transport sanitari urgent provenen del SEM i que els trasllats no urgents –com ara a pacients que han d'anar a rebre tractaments oncològics o diàlisis- es fan reduint el nombre de persones dins l'ambulància.  "L'afirmació de STSG que seguim col·lectivitzant amb sis persones a l'interior del vehicle és totalment falsa", afirmen. Segons l'empresa, tan bon punt van rebre la recomanació per part del SEM de reduir les col·lectivitzacions a tres persones als trasllats no urgents, l'empresa "ho va aplicar de forma immediata". I fins i tot diuen que era una mesura que ja s'havia començat a aplicar en molts casos dies abans per precaució. "Aquest dada és fàcilment constatable no només a Girona sinó a tot Catalunya", afegeix TSC.  L'empresa també exposa que ha proporcionat "en tot moment" l'accés als Equips de Protecció Individuals (EPI) necessaris per garantir la seguretat dels treballadors. "Si bé és cert que, en algun moment, hem estat a punt d'entrar en una situació crítica d'estoc, l'empresa ha fet i està fent, com la resta d'operadors del sector i tot el sistema sanitari públic i privat, esforços titànics per abastir dels EPI necessaris", argumenta TSC. A més, també assegura que el SEM ha donat formació als treballadors sobre l'ús d'aquests equips.  Cap ERTO presentat Finalment, l'empresa assegura que a data d'avui no ha presentat cap ERO temporal davant l'autoritat laboral "ni en té intenció". "TSC està totalment compromesa amb el servei d'extrema importància social que dona sempre i, en especial, en moments com el que ens està tocant viure", subratllen. TSC carrega contra STSG: "En moments tan excepcionalment difícils per tota la societat, afirmacions falses com les que han fet públiques referides a un sector essencial per a la protecció i la salvaguarda de la salut poden crear més incertesa i inseguretat sobre la prestació del servei per part de la nostra empresa". El acusa de "deslleialtat" i de "contribuir amb els seus comentaris a incrementar la por i la desconfiança amb el sector sanitari".

Summary: L'adjudicatària TSC nega les acusacions del sindicat d'ambulàncies i assegura que aplica els protocols del coronavirus


El Govern interposarà un recurs de revisió del decret fet públic aquest dimarts a la nit que obliga a traslladar abans del 25 de juliol a Sixena les 97 obres d'art en litigi que es troben a Catalunya. Aquest dilluns el jutge va desestimar el recurs presentat per la Generalitat contra la sentència del mateix jutjat que ordenava l'execució provisional de la sentència del 8 d'abril, en què obligava a traslladar aquestes peces que ara es troben al Museu de Lleida i al Museu Nacional d'Art de Catalunya (MNAC). Fons de l'executiu han explicat a l'ACN que "respectaran" i "donarà compliment" a les resolucions judicials una vegada es completin totes les vies de recurs possible  L'execució definitiva del trasllat està encara pendent del recurs presentat per la Generalitat a l'Audiència d'Osca. També s'està a l'espera de la decisió del Tribunal Constitucional (TC), ja que la Generalitat va demanar al TC que declarés la nul·litat de les resolucions judicials dictades pel jutjat número 1 d'Osca en aquest conflicte.  La Generalitat entén que la sentència 48/2015 de 8 d'abril del jutjat d'Osca, així com la decisió de procedir a la seva execució provisional, contradiuen allò que ja va decidir el mateix Tribunal Constitucional en la sentència 6/2012, de 18 de gener.

Summary: El Govern interposarà un recurs de revisió del decret que obliga a traslladar les 97 obres d'art de Sixena en litigi


L'Ajuntament de Sabadell s'ha posat a disposició de l'entitat Grandalla davant la denúncia feta pública aquest dijous sobre dos presumptes casos de discriminació amb motiu de la diversitat funcional dels seus membres. A través d'un comunicat, el govern local assenyala que es mostra preocupat per aquest fet, motiu pel qual ofereix les eines necessàries per combatre aquest acte de "discriminació". El col·lectiu va fer públic un comunicat explicant que dos establiments de la ciutat van prohibir-los l'accés al·legant que eren un grup "massa nombrós" per a una tarda de futbol, tot i que, segons la seva versió, poc després un altre grup format per més persones, en aquest cas sense discapacitat intel·lectual, va ocupar l'espai sense que ningú els ho impedís. En un segon local la situació es va repetir, en aquest cas deixant-los seure en una taula apartada. L'oficina de Drets Civils de l'Ajuntament de Sabadell s'ha posat en contacte amb Grandalla per oferir-los assessorament i acompanyament, així com la possibilitat de tractar el tema des de la Comissió de la Convivència. La taula està integrada per l'administració local, els grups municipals, els cossos de seguretat, el Col·legi d'Advocats, el Síndic de Greuges, sindicats i altres entitats cíviques i socials.  L'objectiu és analitzar quines han estat les circumstàncies que envolten els fets denunciats i oferir el seu suport en cas necessari. De la mateixa manera, l'Ajuntament ha contactat amb el Gremi d'Hostaleria i Turisme de Sabadell, que s'ha sumat al rebuig cap a qualsevol acte on hagi pogut haver discriminació. "L'Ajuntament continuarà posant tots els mecanismes a l'abast per protegir els drets de totes les persones, especialment dels col·lectius més vulnerables, lluitant contra la desigualtat i la discriminació de qualsevol tipus i fomentant el respecte a la diversitat i la convivència", conclou el text que ha fet públic el consistori.

Summary: Sabadell es posa a disposició de Grandalla davant dels dos presumptes casos de discriminació a persones discapacitades


Les perspectives de tancament que planaven sobre la fàbrica d'Ercros a Flix (Ribera d'Ebre) des de l'Expedient de Regulació d'Ocupació (ERO) de 2013, no han alleugerat les pors i preocupacions que ha provocat l'anunci oficial de la companyia que certifica la clausura de la planta de producció de clor a finals del 2017. Com ha apuntat l'alcalde Marc Mur, aquest dimecres va començar "el compte enrere" i caldrà accelerar la feina per "capgirar la situació o reduir els seus efectes". Veïns, comerciants i treballadors de la planta han rebut amb resignació la notícia i, malgrat que l'han considerat una "mort anunciada", han reclamat alternatives que puguin absorbir els llocs de treball que es perdran i ajudin a la complicada tasca de deslligar el municipi de la "cultura industrial".

Summary: Resignació a Flix per l'anunci del tancament de la planta d'Ercros qualificada de "mort anunciada"


El dirigent d'Units per Avançar i tinent d'alcalde de Seguretat de l'Ajuntament de Barcelona, Albert Batlle, ha reivindicat un espai de centre catalanista per a donar resposta als votants "orfes" i que també serveixi per a "desbloquejar la situació enquistada" de la política catalana. Batlle, que treballa per conformar un projecte polític amb altres grups, ha explicat en una entrevista a 'SER Catalunya' que té la voluntat de "recuperar el catalanisme, gran víctima del desgavell dels darrers anys", i també que funcioni com a desllorigador. "Portem anys amb la meitat independentista i l'altra meitat amb altres fórmules; és un empat infinit", ha lamentat el dirigent d'Units, que creu que també cal "recuperar el bon govern". Batlle ha explicat que aquest nou projecte té la voluntat de "pescar a molts rius". A banda d'Units, també hi ha el Partit Nacionalista de Catalunya (PNC), i altres moviments que també podria integrar. "No hem de posar franges vermelles", ha considerat. Per a Batlle, la societat catalana "està plena d'orfes, que van fatalment a les urnes i que es troben votant amb perplexitat". "Volem plantejar una alternativa capaç d'il·lusionar el país", ha resolt Batlle, que veu clau "blindar competències i exercir correctament". "Em nego a resignar-me al fatalisme de que aquí no hi ha res a fer", ha insistit. Sobre la data d'eleccions, el dirigent d'Units per Avançar ha considerat que ni el president del Govern, Quim Torra, sap quan les ha de convocar. En tot cas, ha expressat que quan es convoquin, aquest espai que està intentant configurar, i pel qual ja s'ha mostrat disposat a encapçalar-lo, haurà de valorar si estan en condicions o no d'oferir una oferta sòlida a les eleccions. "Si convoca eleccions avui, en quatre dies no muntarem una proposta electoral. Hem de ser ràpids i diligents, i tenim un camí que hem de fer ràpid, però està ple de pedres i no ens hi podem trencar les cames", ha argumentat. Batlle també ha fet una bona valoració de la col·laboració amb el PSC, ha assegurat que no es desprèn de cap tradició i ha apuntat que en el futur la col·laboració amb els socialistes per a la "reconstrucció del país" que intenta encapçalar també serà necessària.

Summary: Batlle reivindica un espai de centre catalanista per als votants "orfes" que desbloquegi la situació "enquistada"


Deu municipis de les comarques gironines han demanat al Departament d'Educació recuperar l'escola rural. Des dels serveis territorials ja han avançat que estan en converses amb els municipis que han fet la petició per tornar a obrir els centres a partir del curs 2021-2022. El seu director, Martí Fonalleras, ha advertit que estudiaran "cas per cas" i el setembre de l'any vinent ja es podrien tornar a obrir les primeres escoles rurals en municipis que les havien perdut. Alguns dels alcaldes que formaran part de la llista han celebrat la notícia, ja que sense escola afirmen que han perdut "cohesió" entre els joves. El Departament d'Educació reobrirà algunes de les escoles de pobles petits de les comarques gironines que van tancar a causa de la pèrdua d'alumnes. El director dels serveis territorials d'Educació, Martí Fonalleras, ha detallat que estan estudiant reobrir centres en deu municipis de la demarcació després que aquests els hagin demanat recuperar l'escola. El director dels serveis territorials ha insistit que "un poble sense escola és un poble mort". Per això ha garantit als municipis que estudiaran les propostes "cas per cas" i començaran a articular el projecte per obrir els primers centres de cara al curs 2021-2022. Segons ha explicat Fonalleras, l'objectiu és fer una "prova pilot" amb alguns municipis i poc a poc anar-ho implementant en altres pobles petits. De tota manera, abans de decidir si s'obre o no l'escola, Educació analitzarà tres criteris bàsics. El primer d'ells és que els pobles comptin amb instal·lacions i la inversió en edificis hagi de ser "mínima" pel Departament. En segon lloc, que hi hagi suficient massa crítica com per omplir l'escola més d'un curs. En aquest cas, s'estudiarà si hi ha pobles "amb tendència de creixement" ja que pot influir en el futur alumnat de l'escola. Per últim, es concretarà que els alumnes que vagin a la nova escola no obliguin a tancar escoles de pobles veïns. "No podem vestir un sant per despullar-ne un altre", ha remarcat Fonalleras. Tot i així, el responsable d'Educació a la demarcació ha insistit en què el Departament vol "mantenir aquest entramat de pobles petits" que hi ha a les comarques gironines i per això el Govern els ha de "cuidar". "Si no els donem els serveis mínims, aniran desapareixent", ha reblat Fonalleras. Un projecte sorgit a Parlavà La idea va sorgir ara fa un any, quan l'alcalde de Parlavà (Baix Empordà) va mostrar el seu interès en recuperar l'escola al poble al Departament. Fonalleras va traslladar la petició al conseller, que ho va veure amb bons ulls i al juliol de 2019 visitava la població per aprofundir més en el projecte que plantejava el consistori. A partir d'aquí, poc a poc els pobles que van reiterar la seva petició es va anar allargant. Després de Parlavà, va venir Campllong (Gironès) i la Vall de Bianya (Garrotxa).  Amb el confinament, però, molts ajuntaments van proposar espais al Departament per poder fer-hi classe durant la desescalada i van aprofitar la ocasió per proposar la reobertura dels seus centres. Un d'ells és Sant Miquel de Campmajor (Pla de l'Estany), que va ser l'últim municipi gironí que va tancar la seva escola ara fa quatre anys. El seu alcalde, Oriol Serrà, ha detallat que en aquell moment el centre es va tancar per una "anomalia" i creu que si Educació opta per tornar aquest servei al municipi serà un moment per "reestablir el greuge". Serrà, però, ha destacat que la reobertura de l'escola és "important" per mantenir l'essència de poble. El batlle ha afirmat que amb l'escola oberta "hi havia una vida social que ara no hi és". En el seu cas, quan Educació va decidir tancar l'escola, van convertir l'edifici en un espai per a joves i una ampliació del casal de la gent gran. Tot i així, les instal·lacions estan preparades per tornar a acollir alumnes i professors. De fet, aquest mateix any han millorat els accessos a l'edifici eliminant barreres arquitectòniques. Falta de "cohesió" entre els joves Llambilles (Gironès) és un altre dels municipis que s'ha sumat a la llista de pobles que volen tornar a tenir escola. En el seu cas es va tancar el 1999, fa més de 20 anys. Ara, l'antic edifici es fa servir com a sales polivalents on se celebren actes i activitats. De tota manera, l'alcalde Josep Maria Vidal, ha avançat que el consistori està "preparat per oferir espais" que acullin la nova escola. "Els espais hi són i la capacitat de fer inversions per adaptar-los, també", ha destacat l'alcalde. De fet, Vidal ha apuntat que seria especialment important tornar a obrir les aules al municipi per "recuperar la cohesió" entre els joves. "Els nostres joves d'entre 20 i 25 anys no es coneixen entre ells perquè el seu únic nexe són les activitats extraescolars que es feien al municipi", ha afegit el batlle, "no tenen la vida social a Llambilles". Amb l'objectiu de revertir la situació, l'Ajuntament va decidir organitzar casals d'estiu per facilitar aquesta vida social entre joves del municipi. Ara, el Departament preveu reunir-se amb els alcaldes implicats al llarg de la segona quinzena d'agost per veure com s'articula el projecte. Seguidament s'analitzaran els criteris "bàsics" i altres variables per anar enllestint quins municipis obren l'escola i, d'aquesta manera, poder-ho tenir tot a punt de cara a la preinscripció. A banda de Parlavà, Campllong, La Vall de Bianya, Sant Miquel de Campmajor i Llambilles, també han demanat reobrir les seves escoles Gombrèn (Ripollès), Maià de Montcal (Garrotxa), Palau de Santa Eulàlia i Lladó (Alt Empordà).

Summary: Deu pobles gironins demanen recuperar l'escola i Educació estudia fer-ho a partir del curs 2021-2022


La Comissió Nacional dels Mercats i la Competència analitzarà si els nous serveis de tren que es presentin després de la liberalització i que coincideixin amb Rodalies i Mitja Distància comprometen l'equilibri econòmic dels contractes de servei públic. Aquest és un dels criteris per autoritzar nous serveis a partir de la liberalització el 14 de desembre del 2020. Així, si l'empresa encarregada d'executar el contracte de servei públic no veu afectats els ingressos en més d'un 1%, es concedirà l'accés al nou operador, mentre que si hi ha una afectació d'entre un 1% i un 2%, estarà condicionat al percentatge de viatgers nous generats, que haurà de superar el 30% del total. Per últim, si hi ha una afectació de més del 2%, es denegarà l'accés. La CNMC ha recordat que la Llei del sector ferroviària apunta que els nous serveis es podran limitar quan afectin als itineraris coberts pels trens de Rodalies i Mitja Distància i que tenen condició de servei públic. S'addueix que es podria veure afectat l'equilibri econòmic dels contractes subscrits entre les administracions públiques i Renfe per a aquests serveis, al dependre del nombre de passatgers que seguiran utilitzant Rodalies i Mitja Distància o es decantaran pels nous serveis prestats per empreses competidores.  Davant d'això, la CNMC avaluarà individualment cada sol·licitud seguint els criteris exposats. Les noves empreses ferroviàries hauran de comunicar a la Comissió qualsevol nou servei de transport ferroviari de viatgers que vulguin prestar i hauran de notificar modificacions substancials d'un nou servei com una nova parada, increments rellevants de les places ofertes o reduccions substancials del preu. L'impacte s'avaluarà sobre els serveis de Rodalies i Mitja Distància però també sobre l'administració pública responsable.  En cas que es conclogui que el nou servei de transport de viatgers pugui comprometre l'equilibri econòmic d'un contracte de servei públic, la CNMC indicarà a l'empresa ferroviària els canvis que es poden introduir en el nou servei per tal de concedir l'accés a la xarxa ferroviària.  Els criteris estan ara exposats a consulta pública fins al 5 de març.

Summary: La CNMC analitzarà si els nous serveis de Rodalies i Mitja Distància comprometen l'equilibri econòmic dels públics


El Sindicat Autònom de Policia (SAT) lamenta "profundament" l'aplicació de les mesures de l'article 155 de la Constitució i remarca que es tracta d'un escenari "no desitjable" i defensa la necessitat de buscar "solucions polítiques per a un conflicte polític". En un comunicat el sindicat, integrat a la FEPOL, lamenta que aquesta situació hagi afectat de manera "directa" sobre el cos, de qui destaca la "professionalitat" i insta el Ministeri de l'Interior a respectar "les competències que fins ara ha tingut atorgades" el cos dels Mossos. El SAP valora positivament tant la "tasca" de Josep Lluís Trapero com a Major com l'elecció d'un "membre de la policia" per substituir-lo al capdavant del cos, en referència al comissari Ferran López.

Summary: El sindicat dels Mossos SAP "lamenta profundament" el 155 i insta el Ministeri a "respectar les competències" del cos


L'entitat diu que "defensar la sobirania del Parlament i els drets dels diputats hauria de la prioritat" i lamenta que "ahir no ho va ser"  ACN Barcelona.-L'Assemblea Nacional Catalana (ANC) ha demanat "responsabilitat, unitat d'acció i una estratègia coherent per reprendre el camí de la independència" després de l'enfrontament aquest dimecres entre Junts per Catalunya i ERC arran de la suspensió dels diputats empresonats i exiliats. En una piulada, l'ANC ha afegit que "defensar la sobirania del Parlament i els drets dels diputats electes hauria de ser prioritat de la majoria parlamentària i de govern" i ha lamentat que "ahir no ho va ser". JxCAT va acusar el president del Parlament, Roger Torrent, i als republicans de saltar-se un acord que haurien tancat per deixar el líder de la formació, Carles Puigdemont al marge de la substitució de diputats derivada de la interlocutòria del Suprem, un extrem que ERC va negar rotundament.

Summary: L'ANC demana "responsabilitat i unitat d'acció per reprendre el camí de la independència"


Ernest Maragall s'ha postulat aquest diumenge al matí des del barri del Clot per ser l'alcaldable d'Esquerra Republicana a les eleccions municipals del maig de 2019. L'encara conseller d'Acció Exterior ha explicat que va ser el president del partit, Oriol Junqueras, qui li va proposar el repte des de la presó de Lledoners. Tot i que en un primer moment va dubtar, per raons com l'edat, o no voler malmetre el llegat que suposa el seu cognom, "finalment Barcelona es va imposar". Segons Maragall, la seva proposta podrà guanyar l'alcaldia si saben posar en marxa "una onada imparable de barcelonisme intel·ligent i crític, però compromès".  Ernest Maragall ha descartat entrar a formar part d'una llista unitària amb la resta de formacions independentistes.

Summary: Maragall es confirma com a candidat a les primàries d'ERC per encapçalar la candidatura de Barcelona a les municipals


La companyia escull la capital catalana per la seva capacitat per atraure talent internacional i la seva xarxa d'universitats ACN Barcelona.-La companyia Esri, dedicada al sistemes d'informació geogràfica (GIS), ha anunciat aquest dilluns que instal·larà el seu setzè centre d'investigació i desenvolupament a Barcelona. El nou centre comptarà amb enginyers i dissenyadors gràfics amb l'objectiu de "donar forma a tendències emergents en tecnologia i coneixement geoespacial", segons ha informat l'empresa en un comunicat. Esri ha escollit la capital catalana per l'atractiu de la ciutat per atraure talent internacional i la seva xarxa d'universitats "de reconeguda excel·lència mundial". La directora general de la companyia a l'Estat, Ángeles Villaescusa, ha destacat que l'obertura d'aquest nou centre "reforça" el compromís d'Esri amb Catalunya.  "Volem acompanyar les organitzacions públiques i privades en els seus projectes de Transformació Digital, el què ens porta a invertir més del 28% dels nostres ingressos en innovació", ha afegit. Esri també està present a Pequín, Zurich, Edimburg, Cardiff, París, París, Sharjah, Viena, Melbourne i Ottawa, a més de diverses ciutats dels Estats Units i una oficina a Nova Delhi, centrada en solucions per a científics per a dades i tècniques d'Intel·ligència Artificial amb dades geogràfiques.

Summary: Esri instal·larà un centre d'I+D en computació gràfica avançada a Barcelona


Associacions i entitats del sector audiovisual català han presentat aquest dijous el manifest ‘Més TV3’ per reclamar més inversió i la revisió del model de televisió pública de Catalunya. Els signants alerten del “punt límit” a què ha arribat TV3 com a conseqüència de la reducció d’ingressos públics i publicitaris. La televisió i el conjunt del sector, diuen, corren el risc de ser “irrellevants” si “urgentment” no hi ha una inversió pública orientada als continguts. El crit d’alerta del sector (representat pels productors de PROA i PAC, els actors i directors de l’AADPC, l’Acadèmia del Cinema Català, el Clúster Audiovisual de Catalunya o els guionistes vinculats al GAC, entre altres) recorda que TV3 és “motor i pedra angular” de l’audiovisual català i sol·licita un pla estratègic de futur i un nou model de governança de la Corporació Catalana de Mitjans Audiovisuals (CCMA).   “TV3 ha arribat a un punt límit on seguir resistint és ja totalment impossible. No està en condicions de seguir mantenint la seva oferta. I molt menys, seguir sent competitiva”, sostenen els signants del manifest. Representants de les entitats i associacions implicades en la difusió d’aquest text n’han fet la presentació pública aquest dijous a la seu social de l’SGAE a Barcelona.    L’Associació d’Actors i Directors Professionals de Catalunya (AADPC), l’Acadèmia del Cinema Català, l’Associació de la Indústria del Curtmetratge (AIC), CIMA Catalunya (Associació de Dones Cineastes i de Mitjans Audiovisuals), el Clúster de l’Audiovisual de Catalunya, el Col·legi de Directors i Directores de Cinema de Catalunya, el Comitè d’Empresa de TVC, Guionistes Associats de Catalunya (GAC), Productors Audiovisuals de Catalunya (PAC), Productors Audiovisuals Federats (PROA) i la Unión de Cineastas en són les entitats i associacions professionals impulsores. El manifest convé que sense una “intervenció urgent i ferma”, TV3 passarà a ser una televisió “prescindible” i l’audiovisual català, ara “un sector estratègic, a un sector subsidiari i irrellevant”.  “Davant d’aquesta situació d'extrema gravetat i del risc de desaparició i minimització del sector audiovisual”, diu el text, els signants reclamen tres mesures concretes. D’una banda, un pla estratègic de futur i un model per a la CCMA que pugui competir amb èxit en el nou entorn i que pugui complir amb el seu objectiu de ser el motor del sector audiovisual català. En segon lloc, un model de governança i de gestió professional a la CCMA, “que prioritzi la producció de continguts i que estigui deslligada dels condicionants del Govern i dels partits polítics”. Finlament, el manifest reclama “urgentment” al Parlament i el Govern més inversió orientada als continguts de TVC i per al sector audiovisual. L’objectiu, afegeix, és “no només aspirar al lideratge de TV3” sinó donar resposta a les noves demandes de consum audiovisual que fa la ciutadania”.

Summary: L’audiovisual català alerta de la situació “límit” de TV3 i reclama inversió urgent en continguts